b"\n_START_ARTICLE_\nTanzanijos herbas\n_START_PARAGRAPH_\nTanzanijos herbas\xc2\xa0\xe2\x80\x93 Tanzanijos valstyb\xc4\x97s simbolis.\n_START_SECTION_\nHerbo apra\xc5\xa1as\n_START_PARAGRAPH_\nHerbo skydas migdoli\xc5\xa1kos formos, vertikaliai perkirstas \xc4\xaf keturias vienodo auk\xc5\xa1\xc4\x8dio dalis. Vir\xc5\xa1utinis laukas auksinis, jame matyti oran\xc5\xbeiniai deglo vir\xc5\xa1utin\xc4\x97 dalis ir liepsna; \xc5\xbeemesnis laukas yra Tanzanijos v\xc4\x97liava; dar \xc5\xbeemesnis laukas yra raudonas su sukry\xc5\xbeiuotais oran\xc5\xbeiniais kirviu (galva heraldin\xc4\x97je de\xc5\xa1in\xc4\x97je) ir kauptuku; pats apatinis laukas baltas su trimis horizontaliomis m\xc4\x97lynomis banguotomis juostel\xc4\x97mis._NEWLINE__NEWLINE_Per apatini\xc5\xb3 trij\xc5\xb3 lauk\xc5\xb3 vidurius eina auksin\xc4\x97 ietis antgaliu \xc4\xaf vir\xc5\xa1\xc5\xb3._NEWLINE_Skydininkai yra du rudaod\xc5\xbeiai \xc5\xbemon\xc4\x97s \xc5\xbealiais drabu\xc5\xbeiais\xc2\xa0\xe2\x80\x93 de\xc5\xa1in\xc4\x97je vyri\xc5\xa1kis, kair\xc4\x97je\xc2\xa0\xe2\x80\x93 moteris. Tolimesn\xc4\x97mis rankomis skydininkai laiko skyd\xc4\x85, o artimesn\xc4\x97mis\xc2\xa0\xe2\x80\x93 baltas dramblio iltis, kuri\xc5\xb3 ilgis lygus skydo auk\xc5\xa1\xc4\x8diui ir iltys i\xc5\xa1lenktos taip pat, kaip ir skydo \xc5\xa1onai._NEWLINE__NEWLINE_Herbo pagrindas yra \xc5\xbealsvai pilkas Kilimand\xc5\xbearo kalno atvaizdas. Ties vyro kojomis auga kvapiojo gvazdikmed\xc5\xbeio kr\xc5\xabmas, o ties moters\xc2\xa0\xe2\x80\x93 vilnamed\xc5\xbeio kr\xc5\xabmas. Apatin\xc4\x97je pagrindo dalyje balta juosta \xc5\xbealia i\xc5\xa1virk\xc5\xa1\xc4\x8dia puse su devizu raudonomis raid\xc4\x97mis suah. Uhuru na Umoja 'Laisv\xc4\x97 ir vienyb\xc4\x97'."